ගල්කිස්ස වෙරළ තීරයට ගොඩගසා තිබූ පුද්ගල මළ සිරුරක් අද (23) පෙරවරුවේ සොයාගෙන තිබෙනවා.මෙලෙස සොයාගෙන ඇත්තේ දෙහිවල ප්‍රදේශයෙන් මුහුදු ගිය පුද්ගලයෙකුගේ සිරුරක් බවයි අප වාර්තාකරු පැවසුවේ.මියගිය පුද්ගලයා සහ තවත් අයෙකු ධීවර රැකියාව සඳහා පසුගිය 21 වනදා දෙහිවල ප්‍රදේශයෙන් මුහුදු ගොස්  තිබෙනවා.ඔවුන් නැවත පැමිණෙමින් සිටියදී දෙහිවල වෙරළට මීටර් 500ක් පමණ ආසන්නයේ පිහිටි ගල්පරයක ඔවුන් පැමිණි බෝට්ටුව ගැටී පෙරලී ගොස් අනතුරක් සිදුව ඇති බවයි තොරතුරු වාර්තා වුණේ.එම අවස්ථාවේ එක් පුද්ගලයෙකු දියේ ගිලී අතුරුදන්ව ඇති අතර අනෙක් පුද්ගලයා තුවාල ලබා රෝහල් ගත කෙරුනා.අනතුරෙන් දියේ ගිලී අතුරුදන්ව සිටි පුද්ගලයාගේ සිරුරයි දින දෙකකට පසු අද (23) ගල්කිස්ස වෙරළ තීරයට මෙලෙස ගොඩගසා ඇත්තේ.